Papersnake/gushiwen huggingface dataset:
王将军歌送瑞卿之荔浦巡检
丁复（元代）

青将白日散五云，酒酣起别王将军。荔浦南原五千里，君恩如将无远迩。

百丈牵船上湘水，苍梧九疑云旖旖。荔浦更在云南头，砦中小官君莫愁。

生猺亦是将所产，赋予五性为人俦。渠岂不知官好恶，怒则猖狂喜还乐。

近日大官虎啖嚼，骨肉可羹髓可酪。等以选荒视宛洛，我官我强民尔弱。

鄙夫鱼蚕肆椎凿，是故不堪凶乃作。前年道州杀人去，太守万户走无路。

赋去官归欢聚醑，彼亦那知有其故。将军旧是广东使，属州被患往相视，此迹彼情知久矣。

今官况是猺之方，山砦迫小官无房。未足展仁化，但用勤备防。

出入买卖无相妨，往来见之等寻常。殷勤趋庭使下拜，喻以将子仁圣臣忠良。

诏书下将子，恩被大汪洋。尔亦具人性，不谓殊遐荒。

顺之则尔养，逆之则尔戕。尔岂无父子，尔岂无爷娘。

尔如彼之贼，彼岂不尔偿。彼此相贼之，于尔亦何臧。

宪府选清介，提挈正纪纲。帅府示威武，斧钺为弛张。

我为小官勿我小，能对大官说尔之肺腹，应令猺子感眼眦迸垂浆。

将军我三十年之弟兄，赠别临行无所将，用此无我忘。
西归绝句十二首
元稹（唐代）

双堠频频减去程，渐知身得近京城。

春来爱有归乡梦，一半犹疑梦里行。

五年江上损容颜，今日春风到武关。

两纸京书临水读，小桃花树满商山。

同归谏院韦丞相，共贬河南亚大夫。

今日还乡独憔悴，几人怜见白髭须。

只去长安六日期，多应及得杏花时。

春明门外谁相待，不梦闲人梦酒卮。

白头归舍意如何，贺处无穷吊亦多。

左降去时裴相宅，旧来车马几人过。

还乡何用泪沾襟，一半云霄一半沉。

世事渐多饶怅望，旧曾行处便伤心。

闲游寺观从容到，遍问亲知次第寻。

肠断裴家光德宅，无人扫地戟门深。

一世营营死是休，生前无事定无由。

不知山下东流水，何事长须日夜流。

今朝西渡丹河水，心寄丹河无限愁。

若到庄前竹园下，殷勤为绕故山流。

寒窗风雪拥深炉，彼此相伤指白须。

一夜思量十年事，几人强健几人无。

云覆蓝桥雪满溪，须臾便与碧峰齐。

风回面市连天合，冻压花枝著水低。

寒花带雪满山腰，著柳冰珠满碧条。

天色渐明回一望，玉尘随马度蓝桥。
枕上偶赋
陆游（宋代）

初夏暑犹薄，纱幮怯夜深。
孤萤入窗罅，斜月下墙阴。
静养观书眼，穷悲济世心。
吾衰亦久矣，徂岁苦駸駸。
次韵和李舍人忆北园寻春之作
杨亿（宋代）

谢公别墅枕城闉，萧灑都无紫陌尘。
五色丝论贪草诏，一园桃李阻寻春。
早朝禁漏犹传点，下直残阳已满身。
除是禁烟容洗沐，直须偷暇赏芳辰。
临江仙 六一韵
张祥龄（清代）

树杪泉翻山雨霁，隔城飞到江声。半梯残照乱溪明。

甘蕉修竹，一夜过檐生。

细算佳期将七夕，盼他云里霓旌。晓星东上与阑平。

乌云堆枕，凤鸟任从横。
挽周子符
陈镒（明代）

近陪谈笑碧山堂，一别俄惊半载强。秋到闻公才卧病，朝来走载忽传亡。

香销琴室松风冷，灯灭书竹月凉。惆怅老成零落尽，望云挥泪倍悲伤。
和周少晳咏梅韵五首
廖行之（宋代）

天姿不解入时妆，缀佩联琼特地芳。
几日东风回陇首，却教群卉羡天香。
偈颂七十六首
释子益（宋代）

春已过半，百花竞芳。
有些佛法，如何商量。
千言万语无人会，又逐流莺过短墙。
寄万芝堂怀柔
彭云鸿（清代）

竹屋萧疏簇短篱，解衣归卧碧山陲。人生那易骄贫贱，我辈何当远别离。

关塞草深官路失，江湖天阔雁行迟。重阳风雨愁分手，落絮飞花又一时。
倦寻芳 人日雪
梁清标（清代）

晓窥窗色，寒透香衾，雪压鸳甃。七日为人，剪綵镂金清昼。

洒银屏，飘绣幌，韶光点缀梅花瘦。对芳辰，忍教辜负了，绿尊红袖。

寿阳妆，落英不去，佳话流传，闺阁知否。胜赏无多，须放眉峰微皱。

瞬息楼台歌吹冷，东风小院听残漏。值千金，好怜惜，早春时候。
高凉梁惟正贤妇歌
王恭（明代）

君不见铜鱼山高崒嵂，蜿蜒下有龙湫窟。神秀清泠杳蔼中，散有谁家作英物。

清门女大初嫁夫。射中金屏与梦符。勉郎也似乐羊妇，怀节偏同曹大家。

郎骑骢马西台客，妾向空闺侍姑侧。朝吟刘向列女篇，夜诵曾参孝经策。

愿为王雎不顾情，愿夫天路受恩荣。铜鱼山崩海水竭，世上应磨贤妇名。
正宫
柳永（宋代）

●爪茉莉秋夜

每到秋来，转添甚况味。金风动、冷清清地。残蝉甚晚，其聒得、人心欲碎，更休道、宋玉多悲，石人、也须下泪。衾寒枕冷，夜迢迢、更无寐。深院静、月明风细。巴巴望晓，怎生捱、更迢递。料我儿、只在枕头根底，等人来、睡梦里。
初夏环秀庵即事
黄中（宋代）

农务村村急，幽栖车马稀。野桥驱犊过，山寺荷锄归。

绿暗留莺啭，心闲看絮飞。日长人事少，把手话荆扉。
再赋简养正
范成大（宋代）

南北梅枝噤雪寒，玉梨皴雨泪阑干。
一年春色摧残尽，更觅姚黄魏紫看。
冷泉亭
刘黻（宋代）

两峰相对立，佛屋住中央。
有水地偏洁，无风心自凉。
林虚猿应谷，人定月归廓。
造物余清供，山栀一树香。
偈颂二百零五首
释正觉（宋代）

默默相投时节，灯灯不断光明。
其间著脚浑无地，望尽玉壶连底清。
试院中
王安石（宋代）

少时操笔坐中庭，子墨文章颇自轻。
圣世选材终用赋，白头来此试诸生。
别蓬庵
王绂（明代）

染翰年年直禁闱，此身生计未应微。惯听风雨蓬为屋，小凿池应竹映扉。

在客亦知聊暂泊，出门那忍遽相违。山灵不用移文诮，滋味依然一布衣。
欲知归期近呈天启
张耒（宋代）

欲知归期近，屈指不满手。
岂无儿女心，惜此良邂逅。
蔡郎吾未见，心已想雄秀。
那知风雨夜，听此龙剑吼。
八荒一骥子，万马空在厩。
钟山净名老，为子不惜口。
颇闻国士荐，固自君所有。
惟应功名地，他日容老丑。
为李端愿居士说偈
释达观（宋代）

三十八岁，懵然无知。
及其有知，何异无知。
滔滔汴水，隐隐隋堤。
师其归矣，箭浪东驰。
遣兴
陆游（宋代）

蓬壶旧隐已微茫，浪迹红尘乐未央。
纵酒山南千日醉，看花剑未十年狂。
新诗刻烛惊词客，骏马追风戏鞠场。
要是世间男子事，不须台省竞飞翔。
题希夷长睡图
丘浚（明代）

坠驴一笑便归山，衾枕乾坤分外宽。一汴二杭闽又广，依然春梦未曾阑。
荔子
刘子翚（宋代）

炎蒸午枕梦沧浪，落落星苞喜乍尝。
笔下丹青千品色，钗头风露一枝香。
鸡冠借谕何轻许，马乳争名固不量。
直待当时妃子笑，骊山千古事凄凉。
赵君宝宣慰别三十五年矣末由再晤近张倩仲实转似西湖诗图乃知吟啸湖山之乐辄为五诗奉答 其三 郑夫人传
牟巘（宋代）

毅斋大老除新绶，名节尤偏无所尊。曾是胪传第一唱，却留衣所外诸孙。

挹挼柳汁初承渥，称泛霞觞共拜恩。尚记吾家多夙契，何当握手得重论。
九日夜月色如昼山林清绝念无以共此赏者闻元长宗正仲长隐居陪端殿枢公过彦文太常因游招福戏简彦文三首 其三
程俱（宋代）

野人谈舌久不掉，上客高轩何日过。又恐柴门不容辙，旋锄幽径剪庭莎。
题董邦达仿荆浩匡庐图 其四
弘历（清代）

雨馀峰色翠模糊，溪壑天成意匠殊。乐土桑麻真得所，照园梵贝只虚无。
游法济寺
李新（宋代）

暮钟晓磬杂啼鸦，尤觉幽栖与市赊。
风力吹回千嶂雨，柳阴遮断一豀花。
苍皮树瘿何妨丑，横水桥虹不厌斜。
夜半春雷乱车轧，不须鸣鼓助惊茶。
送李十四山东游
韦应物（唐代）

圣朝有遗逸，披胆谒至尊。岂是贸荣宠，誓将救元元。

权豪非所便，书奏寝禁门。高歌长安酒，忠愤不可吞。

欻来客河洛，日与静者论。济世翻小事，丹砂驻精魂。

东游无复系，梁楚多大蕃。高论动侯伯，疏怀脱尘喧。

送君都门野，饮我林中樽。立马望东道，白云满梁园。

踟蹰欲何赠，空是平生言。
句 其二
李格非（宋代）

鲁直今已矣，平生作小诗。
山居
李频（唐代）

欲出穷吾道，东西自未能。卷书唯对鹤，开画独留僧。

落叶和云扫，秋山共月登。何年石上水，夜夜滴高层。
出郡传舍哭范仆射诗 其一
任昉（南北朝）

平生礼数绝，式瞻在国桢。一朝万化尽，犹我故人情。

待时属兴万，王佐俟民英。结欢三十载，生死一交情。

携手遁衰孽，接景事休明。万阻衡言革，时泰玉阶平。

浚冲得茂彦，夫子值狂生。伊人有泾渭，非余扬浊清。

将乖不忍别，欲以遣离情。不忍一辰意，千龄万恨生。
丁丑六月二日与东江石潭未斋介溪饯别閒斋司业于受公房联句二首 其一
陆深（明代）

十年萧寺此重游，一酌还同惜别留。聚散无端庭树长，阴晴未别海云浮。

宦情莫问僧炊饭，诗兴惟凭客倚楼。天末相望重相忆，欲攀江柳系兰舟。
句 其二
冯杞（宋代）

谁知江汉壶中地，别有蓬瀛物外天。
赠山友
释文珦（宋代）

此地长依止，人间境亦偏。
壁萝斜引蔓，崖竹倒垂鞭。
野鹤通秋梦，妖狐恐夜禅。
愿来相伴住，解脱世间缘。
西江月
薛式（宋代）

竹破须还竹补，人衰须假铅全。思量只是眼睛前。自是时人不见。

日月相交离坎，龙蛇产在先天。长生妙药在家园。一饷工夫便现。
次韵富季申著作对雪
张扩（宋代）

瓮中冻蚁欲浮白，主人醉呼嗔恶客。到床不省雪作魔，半夜扶恶惊晓色。

因风初爱横斜好，侵户更怜飘洒密。为梅洗妆却铅粉，与竹护萌封茧栗。

瀛州有士漫为郎，要看诸郎上槐棘。不妨病骨倚故絮，且忍饥肠待新麦。

君今笔阵独横扫，冷屋无人夜鸣镝。快雪快晴吾弗忧，君诗自有回天力。
寄彭景醇奉议
释德洪（宋代）

我庵湘山麓，君家湘江尾。共看湘山云，同饮湘江水。

君有负郭田，饱食骄稚世。小儿探井臼，大儿了租税。

我独生事拙，饘粥每不继。君如李大夫，时时容乞米。

永怀湖山堂，风物自闲美。楞严初读罢，篆冷空窗几。

微风拾残红，幽鸟妨春睡。苍苔满门巷，榆柳阴覆砌。

杖策亦窥园，悠然望层翠。岁时无营为，祭奠修家礼。

自觉去幼安，正复不远耳。遥知读此诗，忻然开笑齿。
听松轩
杨荣（明代）

雅志尚林壑，轩居绝尘嚣。乔松当前楹，柯条入云霄。

清风飒然当，流响何潇潇。初如振波涛，倏若锵钧韶。

泠泠拂几席，飘飘度山椒。凭阑试静听，迥觉形神超。

缅惟岁寒姿，节操长后凋。勖哉慎所持，永矣怀高标。
送留君玉高云卿自江阴迁松江四绝 其二
陆文圭（元代）

江浦买鲈秋正美，山亭闻鹤夜尤清。送君此去因怀古，海水东来意未平。
赠老僧二首
陆龟蒙（唐代）

枯貌自同霜里木，馀生唯指佛前灯。

少时写得坐禅影，今见问人何处僧。

自有家山供衲线，不离溪曲取庵茅。

旧曾闻说林中鸟，定后长来顶上巢。
齑科诏使臣索诗
陆文圭（元代）

紫泥诏下九重天，文治初兴正急贤。
草木辉光沾雨露，鸢鱼鼓急乐天渊。
云衢接武怀新星，雪案潜心理旧编。
礼乐三千据素蕴，丹墀他日听刖傅。
疏影
陈允平（宋代）

先生遗墨有感，借韵以赋

千峰翠玉。送孤云伴我，罗窗清宿。拂晓凭虚，春碧生寒，衣单瘦倚筇竹。东风不解吹愁醒，但芳草、溪城南北。认雾鬟，遥锁修颦，眉妩为谁愁独。

江上轻鸥似识，背昭亭两两，飞破晴渌。一片苍烟，隔断家山，梦绕石窗萝屋。相看不厌朝还暮，算几度、赤阑干曲。待倩诗、收拾归来，写作卧游屏幅。
蕙兰芳引 咏珍珠兰
徐釚（清代）

夏日恹恹，人睡醒、蕊兰芳馥。暮雨似潇湘，枝叶平分黛绿。

旅怀雨赖，倚桃笙、恰逢新沐。待携来床伴，细裛清芬簌簌。

盆内丁香，帘前栀子，是儿堪续。更翠钿斜簪，宜衬云鬟绣褥。

越罗裁罢，手摇斑竹。只说他，香泛绿珠千斛。
因书
李商隐（唐代）

绝徼南通栈，孤城北枕江。猿声连月槛，鸟影落天窗。

海石分棋连，郫筒当酒缸。生归话辛苦，别夜对凝釭.
光禅者请赞
释智愚（宋代）

初而欣，久而厌。
明月夜光，多逢按剑。
但信得及，自有灵验。
道中寄福州王祠部
蔡襄（宋代）

临津馆下日衔西，风卷寒潮上碧溪。
画船急桨随潮去，山川满眼烟凄迷。
醉起开船看潮落，林深日落哀猿啼。
离魂复与潮东下，兀然愁坐心酸悽。
今年赐告归乡里，翩翩飞鸟投故栖。
双亲素发喜我至，鞠抚欢笑如婴儿。
东阡北陌来庆问，妪翁垒醆交持携。
虽欲晨昏在环堵，奈何职守通金闺。
春暮辞家就行役，幽兰在手空萋萋。
闽州太守意慷慨，一见欢甚无町畦。
欲令邦人满瞻听，洒酒高会挝鼓鼙虏。
我知君侯落落者，胸中气象盘虹霓。
问之当今至急务，无若羌虏方突梯。
君言区处果得术，势类秋隼持寒杂。
养兵精悍不在众，黠贼头颅可立提。
海隅僻郡谁与语，强欲论列懲吹齏。
又言人生尚忠孝，二者轻重均铢圭。
以谏名官宜尽节，健行勿絷骅骝蹄。
别来破热走山驿，神疲骨瘦颜容黧。
作诗遥寄复感激，岂不戚戚论乖暌。
句
蒋堂（宋代）

深锁烟光在楼阁，旋移春色入门墙。
幽居春晚
周密（宋代）

幽栖尘不到吟边，闲爱抄书静爱禅。墨本双钩临曲水，素琴三叠忆斜川。

笋簪雨足初抽玉，柳茧春寒未漂绵。病懒不生槐蚁梦，西畴种秫北窗眠。
偈颂四十一首
释慧晖（宋代）

花落秦川流水香，雨清荷玉妙珠藏。
只么堂堂消息子，见来一点不相当。
静夜钟声楼上冷，残春岑色付红阳。
好是满堂孤峻处，不知人世见金章。
双调·夜行船·秋思
马致远（元代）

【夜行船】百岁光阴一梦蝶，重回首往事堪嗟。今日春来，明重花谢。急罚盏夜阑灯灭。
【乔木查】想秦宫汉阙，都做了蓑草牛羊野。不恁么渔樵无话说。纵荒坟横断碑，不辨龙蛇。
【庆宣和】投至狐踪与兔穴，多少豪杰。鼎足虽坚半腰里折，魏耶，晋耶？
【落梅风】天教你富，莫太奢。无多时好天良夜。看钱儿硬将心似铁，空辜负锦堂风月。
【风入松】眼前红日又西斜，疾似下坡车。晓来清镜添白雪，上床与鞋履相别。休笑鸠巢计拙，葫芦提一向装呆。
【拨不断】名利竭，是非绝。红尘不向门前惹，绿树偏宜屋角遮，青山正补墙头缺，更那堪竹篱茅舍。
【离亭宴煞】蛩吟罢一觉才宁贴，鸡鸣时万事无休歇。争名利何年是彻？看密匝匝蚁排兵，乱纷纷蜂酿蜜，闹攘攘蝇争血。裴公绿野堂，陶令白莲社。爱秋来时那些：和露摘黄花，带霜烹紫蟹，煮酒烧红叶，想人生有限杯，浑几个重阳节？人问我顽童记者：便北海探吾来，道东篱醉了也。
密意
韩偓（唐代）

呵花贴鬓黏寒发，凝酥光透猩猩血。

经过洛水几多人，唯有陈王见罗袜。
嘉禾百咏·桃花亭
张尧同（宋代）

不待东风拆，池塘已自春。
试看源上客，犹恐是秦人。
报使至横石驿病不能前疏乞宽假作
区大相（明代）

叹滞曾周南，悬情亦魏阙。轻生命不延，矜荣义所劣。

昔予骋皇命，青宫点朝列。未尝遑家恤，誓执匪躬节。

徇时昧止足，忝役愧明哲。逮此缠痼疾，饮水诫内热。

将命阻瓜期，怀归畏简札。陋彼蒲柳姿，伤此桃李月。

长云送归鸟，空山响啼鴂。引领天北隅，企望心力绝。

灵药庶可采，疏麻岂堪折。
即事
黄庚（元代）

春晴无处不繁华，多少游人逐钿车。
尽道东风花柳好，谁知生意在桑麻。
舟次呈林郡牧杨司理二首 其一
顾璘（明代）

昔结萧朱绶，今登李郭舟。秋随人共爽，晚觉意俱投。

古树分堤绿，回川抱市流。疏帘同慰藉，无酒亦销忧。
送陈同年游固陵
刘攽（宋代）

送君固陵游，勿忆炎汉初。天地不中裂，雄杰争锱铢。

追兵下阳夏，百万风雨俱。鸿沟不可恃，平分知厚诬。

叱咤梁齐君，王业成斯须。斗智不若谖，小信良区区。

尔来数千岁，英气存信书。山川未改旧，壁垒皆丘墟。

寄心阮嗣宗，抚掌当踟蹰。
送贾岩老还乡 其一
王十朋（宋代）

闽江艰险岭崔嵬，不惮冲寒冒雪来。留我铃斋两三月，扁舟载得义风回。
凤栖梧 观庭梅
丁一揆（清代）

半折琼蕤香暗吐。相对盈盈，似欲将愁诉。傲骨天生谁与护，可欲零落埋荒圃。

忆昔广平曾作赋。千载寥寥，若个知音和。受尽几多霜雪妒，算来总是东皇误。
幕客云日为惊蛰节𢥠然有作
孙承宗（明代）

谁负旋乾手，当春起蛰虫。鱼龙惊寂寞，天地喜昭融。

墐户身方远，昂霄意已雄。俗聋谁与破，予欲问丰跂。
养蔬四首为汉府教授王先生作 其三
王褒（两汉）

云生花里径，雨泛竹边渠。积水收菰米，编篱护土酥。

堪嗟漆园马，谁忆季鹰鲈。王业豳风旧，殷勤叙断壶。
宿长芦寺下四绝
郑刚中（宋代）

建邺春江水拍天，趁潮先发六宫船。
何时彤笔严清禁，缥缈金铺生瑞烟。
送巩仲同
叶适（宋代）

花溪初逢日苦短，橘洲重寻意更长。
天催鹡鴒玉楼去，潄流不并龙洲旁。
春风忽高行旆起，酒尽何如添野水。
古来交契看老时，与公安得轻别离。
临洺关李浦珠送酒抵邯郸渡此寄之 其二
周亮工（清代）

星河云影澹相连，桃叶依然旧渡边。盲女琵琶天宝事，羁人词渡帝京篇。

宁知此会为何夕，剩有新愁入去年。始信情根堪万劫，鹊桥今古不桑田。
梦江南
徐应坤（清代）

深夜雨，做作已凉天。有雁冲寒云影外，个人剪烛雨窗前。

长夜不成眠。
秋夜独书勉诗友
寇准（宋代）

西风惊万木，危坐思悠哉。
故国经年别，秋鸿半夜来。
人应多弃善，天岂不怜才。
休学严夫子，荒凉老钓台。
女郎庙
周长发（清代）

才逾子午谷，又过女郎祠。水折萦蚕尾，山深叫画眉。

无情云去远，有恨月来迟。谁奏迎神曲，灵风满桂旗。
立冬节斋宿竹宫悼姚高士 其二
程公许（宋代）

燕坐心源如止水，馀工吟笔烂生花。谁知此老真三昧，孔老瞿昙共一家。
鸟夜啼 月下用前韵
刘敏中（元代）

夜深谁伴中庵。太初岩。满酌一杯，和月吸浓岚。琼露滴。霜鬓湿。兴方酣。不觉河倾东北，月西南。
过庐山
朱綝（明代）

庐山万丈倚青冥，翠壑丹崖列画屏。不得维舟恣游览，尘埃满面愧山林。
园居杂咏二十首为顾玄言作 其十九 圆照亭
黎民表（明代）

滤水断来人，圆泓媚幽寂。应知澹泊心，不受莲花色。
一雨二十日
陆游（宋代）

一雨二十日，雨意殊未阑。
我庐大泽中，四顾烟水宽。
东家有小舟，借我不作难。
鸬鹚与鵁鶄，自是平生欢。
更作十日期，水浅生水滩。
相与极幽赏，勿待江月残。
题孙忠靖公遗像并墨迹诗册 其一
曹秉哲（清代）

无计挽乾坤，悲风吊雁门。尺书徒促战，一剑痛衔恩。

竹寺诗中影，萧关月下魂。至今生气在，成败不须论。
秦少游梦发殡而葬之者云是刘发之柩是岁发首
苏轼（宋代）

君看三代士执雉，本以杀身为小补。
居小死职战死绥，梦尸得小真古语。
五行胜己斯为小，小如草木吾如土。
仕而未禄犹宾客，待以纯臣盖非古。
馈焉曰献称寡君，岂比公卿相尔汝。
世衰道微士失已，得丧悲欢反其故。
草袍芦箠相妩媚，饮酒嬉游事群聚。
曲江船舫月灯球，是谓舞殡而歌墓。
看花走马到东野，余子纷纷何足数。
二生年少两豪逸，诗酒不知轩冕苦。
故令将仕梦发棺，劝子勿为小所腐。
涂车刍灵皆假设，著眼细看君勿误。
时来聊复一飞鸣，进隐不须烦伍举。
送黄公择还故山
元溥（宋代）

惜解鸥边缆，愁分柳下襟。
柴荆方永昼，草树复连阴。
煮茗泉须沽，烧香火放深。
是中真富贵，莫受二毛侵。
木兰花慢·清明初过後
张鎡（宋代）

清明初过後，正空翠、霭晴鲜。念水际楼台，城隅花柳，春意无边。清时自多暇日，看连镳、飞盖拥群贤。朱邸横经满坐，紫微渊思如泉。高情那更属云天。语笑杂歌弦。向啼鴂声中，落红影里，忍负芳年。浮生转头是梦，恐他时、高会却难全。快意淋浪醉墨，要令海内喧传。
听瞽女隔屏弦歌声妙入神用李自得韵
邓云霄（明代）

有情何必转秋波，且听云中第一歌。丝肉和鸣银甲碎，珠玑纷向玉盘过。

秦庭击筑心同苦，白傅闻弦恨更多。但看梁尘思巧笑，休嫌屏障隐韩娥。
酬令狐相公春日言怀见寄
刘禹锡（唐代）

前陪看花处，邻里近王昌。今想临戎地，旌旗出汶阳。

营飞柳絮雪，门耀戟枝霜。东望清河水，心随艑上郎。
观校猎上淮西相公
刘长卿（唐代）

龙骧校猎邵陵东，野火初烧楚泽空。师事黄公千战后，身骑白马万人中。

笳随晚吹吟边草，箭没寒云落塞鸿。三十拥旄谁不羡，周郎少小立奇功。
出入韵寄陆溧阳
释居简（宋代）

溧阳令尹果谁欤，陆少蓬翁小伯鱼。佳客来时须问字，丈人好处略瞻乌。

俸钱撙节开家集，官事那容读父书。独欠旧时穷少府，琴堂相对撚吟须。
西江月
晏几道（宋代）

愁黛颦成月浅，啼妆印得花残。只消鸳枕夜来闲。晓镜心情便懒。

醉帽檐头风细。征衫袖口香寒。绿江春水寄书难。携手佳期又晚。
和郭从范二首 其二
王质（宋代）

萱草摇清风，榴英焰方午。新燕披紫茸，低昂子随母。

暄寒换时节，浓疏变庭树。杜老痴不归，空怜小儿女。
正月二日探春
张耒（宋代）

青春来几时，腊雪消未已。
苍茫陈根中，新绿已映趾。
高风变冰霜，和气从此始。
青芒缀蒲柳，红粒妆桃李。
融泥发新阳，暖日动生意。
经年不窥园，偶此携妇子。
提筐撷野甲，若苦寒蔬美。
新年酌尊酒，佳节聊燕喜。
优游自有趣，朝市苦多事。
闲暇不易求，宁须叹留滞。
白马洞
程俱（宋代）

披榛不知疲，诘屈岩下路。俄然见深窾，偊步入岩户。

一泓窈而澄，百步清以骛。人言紫髯仙，白马从此度。

磷磷尽赤石，丹灶遗滓污。收藏已儿啼，效速胜麻护。

因知世盲聋，荒怪杂疑误。虚空如许大，长啸可平步。

胡为万山底，踯躅向烟雾。
自电白至海安 其二
何绛（明代）

春云过处行犹湿，岭树晴时看更多。最惜长官排卤簿，往来无数奈忙何。
君乘黄
郑起（宋代）

君乘共，臣乘青，
二乘先后如流星。君乘黄金漆照镜，
臣乘青笔织作棂。道逢相揖失恭敬，
君乃枢楼庄其形。世人多认车与拦，
交通如此今犹馨。
乾明寺
张商英（宋代）

隔垣禅律两招提，却是人心咫尺迷。百亿须弥四天下，凭君为我指东西。
夏日过石首简天石老禅
陈亮（宋代）

世累日多门，驰驱厌尘杂。
驾言寻招提，双屐蚤已蜡。
霜余叶尽飘，回首见孤塔。
入门谒金仙，钟鼓响铛鞳。
吾师投迹久，终岁一旧衲。
曾从大方游，已悟世外法。
深居行无取，问语终不答。
竹影覆经房，茶烟绕禅榻。
天寒日苦短，千嶂夕阴合。
笑别虎溪头，松风起萧飒。
莫恨
释斯植（宋代）

寂寞云深地，山空叶落时。
自怜为隐僻，莫恨月来迟。
送薛司直赴行在所供职
李流谦（宋代）

公家枢近公，名在太史氏。
天方濬其源，沃日势未止。
郎君万金产，落笔粲珠琲。
尚当战韦布，未可议纨绮。
朝家录世旧，往往收琐尾。
而况用才升，进擢不止此。
邦刑托平反，哀矜盖天意。
持此博亲欢，五鼎但口体。
富贵君勿疑，信手着囊底。
别君行十年，再见颓发齿。
眼看上云天，归耕慰憔悴。
猝猝万里别，念当一把臂。
风雪隔异县，跛马不就辔。
安得凌风翰，空斋坐嘘欷。
短章说殷勤，聊用笃友义。
颂古一百二十一首 其二十八
释宗杲（宋代）

飋飋风松，萧萧雨桧。师子咬人，韩獹逐瑰。
颂古一百二十一首
释宗杲（宋代）

祖父田园都卖了，四边界至不曾留。
奈何犹有中心树，恼乱春风卒未休。
昼锦堂 其二 赠宋牧仲比部，时以枫香词见示
梁清标（清代）

雪苑才人，相门遗笏，海内大宋争传。犹忆当年宿卫，衣马翩翩。

壮岁诗书频折节，英游把臂满词坛。挥毫处，击钵高吟，题残十样蛮笺。

长安。投缟苎，争簟扇，一时驱驾群贤。善病围宽沈约，渴类文园。

晴窗填就花间句，绿樽鉴定米家船。枫香好，读罢轻风祛暑，小阁泠然。
寓杭久无诗长至后偶赋怀归五首呈仁近仲实 其三
方回（元代）

同云欲雪暮天阴，浊酒楼头手自斟。漫仕偶尝叨五马，倦游何止丧千金。

尽捐寓宅偿逋负，仅保残书伴啸吟。从此日长夜应短，未妨微耐晓寒侵。
送外弟方时父寄呈□古心相公
刘克庄（宋代）

一自子猷回棹后，溪边风雪少来宾。
栎樗吾偶逃天伐，瓜葛君来访古亲。
不以痴顽疏此老，绝胜富贵合它人。
相公留下阳春脚，应念诗翁白首贫。
和出省
欧阳修（宋代）

僮奴襆被莫相催，待报霜台御史来。
晴陌便当联骑去，春风任放百花开。
文章纸贵争驰誉，朝野人言庆得才。
共向丹墀侍临选，莫惊鳞鬣化风雷。
酬云间僧见寄
徐集孙（宋代）

一从湖上别，无处问相知。
几夜频驰梦，今朝忽寄诗。
山昏云过湿，院静鹤归迟。
此去秋风近，应须动客思。
句
朱严（宋代）

寓直有谁同骑省，立班独自戴貂冠。
寿李雁湖
吴泳（宋代）

起从通德里，出守巽岩州。
上相先声到，凶徒悍气柔。
鸿居新劳徕，鸟户旧绸缪。
已筑沙堤路，归欤赞大猷。
送徐望之郎中提举舒州灵仙观
彭汝砺（宋代）

江濒远别几秋萤，汴曲相逢眼更青。予志自能同豹变，弋人安得望鸿冥。

风流绿蚁千钟酒，香火黄庭一卷经。祇恐诸公还荐鹗，未容轻去老岩扃。
和僧诜见怀二首 其二
郭祥正（宋代）

眉目棱棱有古风，却疑曾作钓鱼翁。一竿明月空抛掷，谁道烟波无处穷。
赋得绵绵思远道，送岑判官入岭
钱起（唐代）

极目烟霞外，孤舟一使星。兴中寻白雪，梦里过沧溟。

夜月松江戍，秋风竹坞亭。不知行远近，芳草日青青。
丙寅正月十日召诸王臣工集重华宫联句
弘历（清代）

韶年和乐会周亲，丽藻同赓翰墨臣。宴借传柑先令节，俗沿桃菜协良辰。

矞云已报三阶泰，淑序初呈九陌春。爆竹声多催腊尽，梅花香发竞时新。

普天共仰升平庆，率土咸沾化育仁。击壤尧衢民气豫，纽芽禹甸物情訚。

匪今稔岁祥为大，自古天伦乐是真。回忆文筵歌撒荔，久铭帝德粲雕珉。

九重瑞霭舒佳景，六出琼葩应大钧。丝管清音天上至，琅玕古色座中陈。

曈昽旭日临青琐，缭绕祥烟护紫宸。一德景行先圣业，同堂嘉叙古风淳。

欣开锦席酬三叔，尚记仙诗和四宾。

铺首宜春书吉字，地衣送暖袭华裀。屏开鸾影辉丹宇，砌转鳌峰映碧峋。

列坐承恩齐搦管，分行肃侍俨垂绅。光生几研分题遍，响遏韶钧得句频。

银汉分支涵雨露，猊烟结篆引璘彬。礼陶乐淑私须克，孔思周情道在纯。

何必联吟誇有过，也知群擢愿希荀。九华枝外依仙岛，五色云中仰圣人。

骀荡风微腾紫盖，慈宁福厚锡苍旻。喜瞻陇麦千畴润，恰数阶蓂十叶匀。

鱼藻载歌恩似海，龙文健举笔如神。拜飏顿觉诗怀畅，衎乐过于酒味醇。

乳液广沾仙掌露，雕盘屡给大官珍。宝幡巧剪悬双胜，脆缕纷堆荐五辛。

渐转晴晖迟蔼蔼，微生阳气始礥礥。已教彩燕翔珠箔，未许青牛迓绮闉。

歌继柏梁宗异并，人来枵诣燕游申。爻占云陆鸿仪渐，风咏周南麟趾振。

湑露早叨陪上日，需云又庆值初旬。铿訇仙籁闻锵佩，优渥宫壶捧赐银。

祥启重华光糺缦，班随群列礼遵循。瑞云乐奏声盈耳，坚齿香浮醴入唇。

十八数符瀛苑侣，大千界乐化台民。辑圭剑履通重译，献赆梯航到八闽。

遍覆寰区唯岂弟，迪知宅俊在忱恂。芬馨馔玉颁缃核，皦绎摐金叶磬均。

艳发唐花嗤羯鼓，风回文沼蹙鱼鳞。丁冬莲漏来西极，错落珠灯缀大秦。

近傍御床邀异数，重扬天藻续前因。探源远溯龙门浪，觅韵艰披鸟道榛。

殿是集贤传雅事，职司簪笔步芳尘。诏宽礼数无拘束，喜溢天颜展笑嚬。

嘉会恰逢几暇顷，宠光兼被岁寒身。暖随东陆符星指，霁豁西山带雪皴。

敢拟欢娱同宴镐，为酬勤动想吹豳。庭罗宝树霞千叠，诗擘瑶笺韵几巡。

计日夜珠刚就满，笑看瑞叶尚馀津。
次韵孙佥判试院中秋咏月三绝
项安世（宋代）

此夜清光万古同，自开场屋几番逢。
如今压倒诗人后，不许狂僧打夜钟。
无尽藏斋
王洋（宋代）

矫首层霄俯翠峦，虚空不住骨毛寒。
古今等是无穷境，风月何嫌取意看，
巢寄一枝惟自足。风抟九万岂知难，
与君同入逍遥境。方信乾坤宇宙宽。
乍凉
洪咨夔（宋代）

一雨添一凉，秋近暑已远。
菰荷响骚飒，忽其岁年晚，
悁悁我所响，室而偏其反。
燕乳巢未空，蛩吟枕先满。
涉非忘浅深，饮自知冷暖。
黄姑与织女，隔河送凄惋。
南金英琼瑶，不换霜鬓短。
贺王伯愚登第
叶寘（宋代）

世无羔雁到林泉，惟有登科路坦然。
我亦门阑多喜色，君今衣钵得家传。
龙旗方照三千家，虎榜争趋五百仙。
莫道中年情态薄，华涂名节尽加鞭。
晚菊 其一
屈大均（明代）

岂为尊无绿，黄花不肯开。暖随重九过，寒待立冬来。

叶赪愁霜染，葩香爱雪催。稀疏难饱食，看杀在莓苔。
南徐晚望
褚载（唐代）

芳草铺香晚岸晴，岸头含醉去来行。僧归岳外残钟寺，

日下江边调角城。入浙孤帆知楚信，过淮疏雨带潮声。

如今未免风尘役，宁敢匆匆便濯缨。
行路难七首 其七
郭翼（元代）

君不见流水泯泯去不还，日月搅搅曾无閒。人生长苦死催促，富贵早来开我颜。

饮酒饮不多，直爱美人扬美歌。即今受乐亦已晚，过眼百年能几何？
次韵康庆之催借所著及谢见过
方回（元代）

胸涵太古恐无邻，面著微埃讵许亲。
顾肯城南访穷巷，松风时煮一瓯春。
和元遗山三首
王奕（元代）

圣人与天游，择地岂必巧。
袤延十里林，老翠镇盘绕。
斧斤不可寻，兵劫不能燎。
翁仲俨冠带，麟虎峙强矫。
书生拜风木，起立九肠搅。
筑室今不多，驰跸古应少。
春秋泉壤幽，日月天地晓，
洙桥一线流，渗注入万沼。
入陵见金碗，公相计不早。
父乾兮母坤，白骨无寿夭。
衔冤绝归鹤，谁复訢华表。
九原信可作，两观事未了。
春晓
陆游（宋代）

初见天窗一点明，旋看晓色到檐楹。
衾裯温暖留残梦，鸟雀呼鸣报快晴。
虽喜心随年愈老，却愁事与日俱生。
平川漫漫烟芜绿，筋力犹堪给耦耕。
哭费拾遗征君
姚合（唐代）

服儒师道旨，粝食卧中林。谁识先生事，无身是本心。

空山流水远，故国白云深。日夕谁来哭，唯应猿鸟吟。
拟岘台观雪
陆游（宋代）

垂虹亭上三更月，拟岘台前清晓雪。我行万里跨秦吴，此地固应名二绝。

山川灭没雪作海，乱坠天花自成态。狂歌痛饮豪不除，更忆衔枚驰出塞。

芦摧苇折号饥鸿，欲傅粉墨无良工。摩挲东绢三叹息，收入放翁诗卷中。

明朝青天行日毂，万瓦生烟失琼玉。世间成坏本相寻，却看晴山晕眉绿。
醉中绝句二首 其二
陆游（宋代）

左餐右粥年年饱，南陌东阡处处闲。幸免催租败幽兴，岂容对酒惜酡颜。
句
晃逈（宋代）

罗含舍宇存遗址，熊绎封疆控广津。
拟青青河边草转韵体为人作其人识节工歌诗
何逊（南北朝）

春兰日应妤。
折花望远道。
秋夜苦复长。
抱枕向空床。
吹台下促节。
不言于此别。
歌筵掩团扇。
何时一相见。
弦绝犹依轸。
叶落纔下枝。
即此虽云别。
方我未成离。
病中放言五首 其一
韩元吉（宋代）

松窗永日度凉飔，坐觉清阴寸寸移。境静故应閒可乐，形臞犹寸病相随。

尘埃末路思千里，风露何年饱一枝。百岁穷通吾自了，闭门长咏子桑诗。
木兰后池三咏。浮萍
皮日休（唐代）

嫩似金脂飏似烟，多情浑欲拥红莲。

明朝拟附南风信，寄与湘妃作翠钿。
驿步（癸酉年在南安县）
韩偓（唐代）

暂息征车病眼开，况穿松竹入楼台。江流灯影向东去，

树递雨声从北来。物近刘舆招垢腻，风经庾亮污尘埃。

高情自古多惆怅，赖有南华养不材。
题姚复庄燮哭汤户部诗后 其二
林廷彦（清代）

依依出山云，因风乍回合。各抱霖雨心，相失又南北。

南北各万里，均此星月光。寒星夜陨石，落月天雨霜。

利器不一用，摧折吴干将。神龙忽化去，为帝骖云翔。

魂招不可下，迥立神忧伤。
导引·金殿晚
佚名（宋代）

金殿晚，注目望宫车。忽听受遗书。白云缥缈帝乡去，抱弓空慕龙湖。瑶津风物胜蓬壶。春色至、望雕舆。花飞人寂寂，凄凉一梦清都。
送李仲特
洪刍（宋代）

宾客愿见韩荆州，部曲犹思郭细侯。可是孔鸾垂塌翼，行看骐骥踏长楸。

谢公已蜡登山屐，范蠡难维泛海舟。当复睽离还惜别，山中犹得从公游。
水龙吟·驿楼岁暮萧条
陈德武（宋代）

驿楼岁暮萧条，小桃何事迎人笑。无言如诉，命暌王母，信沈青鸟。靥瘦繁霜，脂销零雨，梦寒清晓。自刘郎去後，天台路隔，知孤负、春多少。今日玉骢来到。喜相逢、菱花孤照。清幽谁伴，黄花告谢，芙蓉云老。早趁东风，移根换叶，脱身池沼。卜佳期，前度琴心一曲，作相思调。
三峰长老送纸被
朱松（宋代）

笑我布衾故，分君楮幅温。尚嫌肱当枕，端称席为门。

败箧薪钱尽，幽窗雪意昏。寤惊双脚暖，犹恐锦鲸存。
许待制遗双鳜鱼因怀顷在西京於午桥石濑中得
梅尧臣（宋代）

昔时三月在西洛，始得午桥双鳜鱼。
墨藓点衣鳞细细，红盘铺藻尾舒舒。
麟台老监分烹去，莲幙佳宾唱和初。
今日杨州使君赠，重思二十九年余。
夔路十贤 严刺史
王十朋（宋代）

将军头可断，讵肯以城降。斯可为忠矣，至今名此邦。
句 其五
林希（宋代）

雨过淮山格嫩绿，日衔沧海露残红。
感事六言
陆游（宋代）

早岁已归南陌，暮年常在东篱。
短衣幸能掩胫，长剑何须拄颐？
次邦彦节推见寄 其二
黄裳（宋代）

淮上相逢得胜游，水边乡落水边洲。每怜酒旆能留客，长恐秋风便解舟。

十载穷通重把手，两朝今古一回头。金明且看春波绿，共我忘机子与鸥。
饥寒吟
陆游（宋代）

夜寒每达旦，怀抱安得宽；朝饥或过午，忍此良亦难。
饥寒诚吾或，或有甚饥寒。
弹琴不终曲，推去发永叹。
大儿破绿襦，三岁待一官；小儿学耕稼，饭牛歌夜阑；老翁垂八十，扪壁行蹒跚。
傍观勿嘲笑，穷死心所安！
登十洲之一亭
林元晋（宋代）

师帅勤民众务修，挟晴领客过仙洲。
不缘感召丰年好，安得从容暇日游。
人在湖山皆自得，政先仓廪百无忧。
老农不解君王意，却要朝辀为少留。
又和二首
刘克庄（宋代）

禁林忝士相如草，芸阁曾分太乙光。
毫社重新依老子，天台自古属刘郎。
判无除目污黄纸，空有孤忠满皂囊。
回首觚棱残梦断，下招不必遣巫阳。
送李别将摄伊吾令充使赴武威，便寄崔员外
岑参（唐代）

词赋满书囊，胡为在战场。行间脱宝剑，邑里挂铜章。

马疾飞千里，凫飞向五凉。遥知竹林下，星使对星郎。
庆清朝·银漏花残
佚名（宋代）

银漏花残，红消烛泪。九重鱼钥欢声沸。奏万乘、祥曦门外。盖圣君、恭谢灵休，谨访景明嘉礼。天意好，祥风瑞月，时正当、小春天气。禁街十里香中，御辇万红影里。千官花底，控绣勒、宝鞭摇曳。看万年，永庆吾皇，拈指又瞻三载。
次韵梅花
朱槔（宋代）

阴阴雪意云垂地，曳策微行傍清泚。
眼明横路出江梅，烟瞑沙寒迷表里。
当年一梦山月明，依约瑶台见仙子。
俗缘掣肘意未了，弄出飞琼乱纷委。
摩娑铜狄岂须话，沧海扬尘固其理。
花神纵步来阆苑，羞怕唐昌偷玉蕊。
回风自作妆半面，泣露真成愁龋齿。
相看一笑岂易得，分与天香更清美。
那知脱屣尘寰去，顷刻蓬莱三万里。
黄昏谁伴醉乡归，天色无情淡如洗。
赠卜者范心鉴
曹伯启（元代）

大造无穷如转圜，五行佐功随变迁。人生贵贱混贤否，系乎气变纯与偏。

世间谈算不知数，蕴奥相背徒纷然。岂期区区古澄川，范子能声为众传。

试将猥命与评跋，大篇巨轴飞云烟。前途兀兀未敢知，既往行藏如目前。

陈说浮生皆默定，乃知家世心为镜。金谷繁华扫地空，渭滨钓叟师周政。

相者惟从骨肉寻，经云积善当馀庆。躔径虽殊指一归，予今万事皆从命。
秋声赋
刘禹锡（唐代）

相国中山公赋《秋声》，以属天官太常伯，唱和俱绝，然皆得时行道之余兴，犹动光阴之叹，况伊郁老病者乎？吟之斐然，以寄孤愤。

碧天如水兮，窅窅悠悠。百虫迎暮兮，万叶吟秋。欲辞林而萧飒，潜命侣以啁啾。送将归兮临水，非吾土兮登楼。晚枝多露蝉之思，夕草起寒螿之愁。

至若松竹含韵，梧楸圣脱。惊绮疏之晓吹，坠碧砌之凉月。念塞外之征行，顾闺中之骚屑。夜蛩鸣兮机杼促，朔雁叫兮音书绝。远杵续兮何冷冷，虚窗静兮空切切。如吟如啸，非竹非丝。合自然之宫徵，动终岁之别离。废井苔冷，荒园露滋。草苍苍兮人寂寂，树槭槭兮虫咿咿。则有安石风流，巨源多可。平六符而佐主，施九流而自我。犹复感阴虫之鸣轩，叹凉叶之初堕。异宋玉之悲伤，觉潘郎之幺么。

嗟乎！骥伏枥而已老，鹰在韝而有情。聆朔风而心动，眄天籁而神惊。力将痑兮足受绁，犹奋迅于秋声。
游孤山
吴文溥（清代）

春风欲来山已知，山南梅萼先破枝。
高人去后春草草，万古孤山迹如扫。
巢居阁畔酒可沽，幸有我来山未孤。
笑问梅花肯妻我，我将抱鹤家西湖。
赠道人
刘得仁（唐代）

长在城中无定业，卖丹磨镜两途贫。

三山来往寻常事，不省曾惊市井人。
过中山视故人赵参议时废疾者十二年矣 其二
王世贞（明代）

多买城南种秫田，匡床拥被日陶然。真成四醉中山酒，不踏人间十二年。
光顷为诸生常受经于钱丈学赋于张丈今乃叨忝同为侍臣蒙钱丈置酒张丈赐诗不胜愧悚之深言志为谢
司马光（宋代）

畴昔胜冠日，曾为绛帐生。九言闻至教，一顾得虚声。

不意叨严近，于今接老成。宁须诗酒赐，侍坐导知荣。
拜方正学先生祠堂二首 其二
顾起元（明代）

匿孤闻县幕，收骨有将军。禁密趣烹客，心枯绝命文。

泪痕台北土，魂梦海东云。劝进同时士，麒麟自纪勋。
闺怨
董以宁（清代）

流苏空系合欢床，
夫婿长征妾断肠。
留得当时临别泪，
经年不忍浣衣裳。
虞美人
陈允平（宋代）

玉奁香细流苏暖。寒日花梢短。翠罗尘暗缕金销。□□东□华屋、自藏娇。

当时携手鸳鸯径。一笑蔷薇影。如今眉黛镇愁封。欲问归期消息、望宾鸿。
和梅氏西涧韵
薛师石（宋代）

此处宜新月，开门必向西。
近江潮有信，初种树犹低。
何日寻梅隐，移船系柳堤。
诗篇满窗户，留壁待余题。
游崆峒四绝 其三 翠屏山
赵秉文（金朝）

山作屏风样，其如空翠何。不遮秋塞尽，空障夕阳多。
野寺
韩偓（唐代）

野寺看红叶，县城闻捣衣。自怜痴病苦，犹共赏心违。

高阁正临夜，前山应落晖。离情在烟鸟，遥入故关飞。
题夏珪夜潮风景图
宋理宗（宋代）

定知玉兔十分圆，已作霜风九月寒。
寄语重门休上钥，夜潮留向月中看。
裁锦词 其三
弘历（清代）

裁锦裁锦可喻政，学而后入斯为正。子皮信进贤，侨也善譬是以能为郑。

呜呼为量不宏者，可以倾耳听。
书适
陆游（宋代）

细读养生主，长歌归去来。
山僧借水品，溪父送琴材。
病退稀求药，身闲日探梅。
今宵喜无寐，岷下有书回。
春江十咏 其五 夹堤杨柳
黄元实（元代）

杨柳青青夹岸垂，含烟带雨总相宜。苏公十里湖边树，谁遣东风一夜移。
枫桥
张侃（宋代）

墙边紫燕留，柳外红日晚。川明山影动，风缓波声远。

吾道付悠悠，世尘空衮衮。精庐傍官河，时有舟车返。

古贤用志苦，吟诗一字稳。乃知半夜钟，绝胜木兰饭。
送王宗望郎中赴河东漕
苏辙（宋代）

春初戎马掠河壖，属国仓皇不解鞍。
未免驱民馈边食，旋闻奉使辍郎官。
年高转觉精神胜，虑稳要令事业安。
持节近看葱岭雪，拥裘应惯雁门寒。
赤嵌竹枝词 其七
孙霖（清代）

除却风风雨雨天，分装急唤渡头船。深秋播种清冬熟，拣得西瓜贡十员。
次李参政吏隐堂韵为昌化守陈仲平题
胡铨（宋代）

公余诗老屡携将，物外高谈味自长。
省事清心追豹隐，批花判自泻鹅黄。
地偏不愧先生里，意野何如处土乡。
却笑商颜园与绮，苦矜岩穴事高皇。
寄淡渊提点
马祖常（元代）

仙客吹箫踏月轮，因游淮海误寻真。松花捣药分贫士，柿叶题诗寄远人。

秋浦有潮留载酒，春云不雨取裁巾。江都千树隋宫柳，曾见先生绿发新。
周承务郔求诸己斋
吕本中（宋代）

为腹不为目，贵久不贵速。人皆求其馀，我独心易足。

人皆重外慕，我独御其独。闭门想颜子，默坐相追逐。

寿夭有定分，箪瓢乃其福。脩身虽多途，要在不远复。
野禽鸣
汪广洋（明代）

告天儿，何独悲，脊令原上春风吹。雄雌颉颃羽䙰褷，路旁行人愁见之。

蓦然撅起数百丈，以声叩天将为谁。其音嘈嘈，其尾佳佳。

喉乾口燥无了期，使人听之心胆摧。中原板荡十馀载，五兵血战三精亏。

黄沙漫漫草离离，髑髅如霜骨如雪。彼苍高高知不知，匪风下泉感於斯。

念汝微物知安危，告天儿，何独悲。
发涞水
储巏（明代）

重来秋色点平芜，野鸟溪花识故吾。北地山川雄涿易，旧家人物擅崔卢。

纪行自愧诗非史，怀古重披郡有图。莫遣藩墙抛笔研，闭门三月赋燕都。
六舅以诗来觅铜犀用长句持送舅氏学古之余复
黄庭坚（宋代）

海牛压纸写银钩，阿雅守之索自收。
长防玩物败儿性，得归老成散百忧。
先生古心冶金铁，堂堂一角谁能折。
儿言觳觫持赠谁，外家子云乃翁师。
不著鼻绳袖两手，古犀牛儿好看取。
泛舟出东新关至皋亭山看梅同穆门江声龙泓堇蒲瓯亭作
梁启心（清代）

早暄梅信舒，新晴涨痕浅。小舟衔尾出，野塘风正软。

遥见皋亭麓，平林白于茧。暖烟结曾阴，颓日下西阪。

人家依水住，大半花作堰。入春已逾旬，幸我来未晚。

相将恣幽探，腰脚犹可勉。
拟挽歌五首 其三
郭祥正（宋代）

生前势有殊，死去分始齐。且将耳目静，安用亲旧啼。

鸿雁任南北，日月随东西。陵谷亦已变，道化复何为。
【正宫】汲沙尾南　四景
未知作者（元代）

金殿锁鸳鸯，何时重会情娘。间阻佳期，咫尺雾迷云障。思量，常想那樽前
席上。多丰韵容貌非常，风流艳妆，自古道淑女堪配才郎。
【脱布衫带过小梁州北】歌《白雪》余韵悠扬，红牙撒尽按宫商。品玉箫鸾
鸣凤叶，舞《霓裳》翠盘宫样。解语知音所事强，端的是世上无双。冰弦慢拨趁
奇腔，声嘹亮，口喷麝兰香。轻清韵美低低唱，启朱唇皓齿如霜。穿一套缟素衣，
尽都是依宫样。又不是悲秋宋玉，可着我想像赋高唐。
【渔家傲南】到春来和风荡，喷火夭桃，正宜玩赏，闲游戏拾翠寻芳，正春
光艳阳。雕梁乳燕呢喃两，游蜂趁蝶舞飞扬，正清和气爽。踏青载酒吟诗赋，斗
草藏阄云锦乡。添情况，满斟着玉觞，遇韶华休负了好时光。
【醉太平北】喜炎天昼长，避暑纳新凉。浮瓜沉李饮琼浆，听蝉鸣绿杨。榴
花喷火争开放，葵花向日玻璃漾，荷花云锦满池塘。直吃的乐入醉乡。
【普天乐南】玩中秋明月朗，登高在楼台上。东篱下菊蕊含金，正消磨暑气
秋光。捧玉觞，葡萄酿，酒友诗朋齐歌唱，玉山颓沉醉何妨。朱扉绿窗，任风吹
落帽龙山赏重阳。
【伴读书北】布彤云迷四方，朔风凛毡帘放。暖阁围炉频酾汤，正歌楼酒力
添欢畅。我则见多娇语笑樽席上，引的人腹热肠狂。
【笑和尚北】我将慢徐徐语话讲，成就了风流况；共寝在绡金帐，诉衷情到
耳傍，尽今生永成双。选良时配鸾凰。捧瑶觞赛神羊，将往时苦都撇漾。
【余音南】姻缘事非计量，尽老团圆寿命长，办炷明香拜上苍。
种韭
方岳（宋代）

不秧已觉齿生津，坐想堆盘雨夜春。
政恐厨人无变馔，庾郎贫不似吾贫。
发杨港渡入交石夹四首 其三
杨万里（宋代）

山断情相接，江同派暂分。无风犹细浪，有日却轻云。

生熟衣中半，阴晴气两熏。还家浑欲早，徐棹也堪欣。
苻坚时关陇人歌
佚名（魏晋）

长安大街，夹树杨槐。下走朱轮，上有鸾栖。英彦云集，诲我萌黎。
送赵仁则官满西归三首
方回（元代）

妙年意气日方中，致有前贤长者风。
言未始轻常简洁，饮虽甚醉愈温恭。
此邦小屈为通守，吾老相逢已秃翁。
自笑全家归未得，怅然寥廓羡冥鸿。
绍兴甲子予待试庐陵辞曹厅是秋失解后六年乃
周必大（宋代）

未冠来随举子忙，当时已似失林獐。
而今年貌那堪画，手种堂前树亦苍。
中秋夕同童子鸣集陈太史宅对月得飘字
梁孜（明代）

皓魄盈盈出绛霄，金茎孤倚夜迢迢。尊前风露清砧起，笛里关山一雁飘。

楚客狂歌飞白雪，燕台秋色晃银桥。合欢况更逢知己，蒋径梁园漫寂寥。
掩扉
蔡权（宋代）

院静秋深昼掩扉，倦游园圃坐忘归。
休惊白发催颜瘦，且看黄鹂绕树飞。
翠竹受风生远韵，碧梧竟夕含清晖。
此间标格谁能会，唯有孤星入少微。
九日偕曹柳桥茂才吴山登高即赠
陈景高（清代）

不尽登临兴，吴山秋气深。江湖留客梦，风雨改诗心。

落叶浩无际，闲云许共寻。蒹葭休远溯，把袂快同岑。
春莫双清亭小酌怀张孟幼
宋褧（元代）

二十年前入汴州，梵王仙馆涉春秋。
家家庭院森湖玉，处处帘春映海榴。
金马石渠伤远别，丘山华屋动新愁。
谁怜闭著车中妇？犹望元龙百尺楼。
汉宫春 客中九日
陆嘉淑（明代）

极目平芜，见疏林萧飒，远水弥漫。举头一声哀雁，别泪空弹。

秋容惨淡，但心伤、行路艰难。何况是、重阳时节，天涯风景凄然。

长恨征途憔悴，叹敝裘风雨，疲马关山。为问故园黄菊，知有谁看。

风吹破帽，漫凭高、一醉尊前。浑未解、远游何意，白云回首江天。
五思 其一
韩淲（宋代）

我思列岫亭，秋光满灵山。地高出林荡，下视城邑间。

有时坐终日，邻僧亦往还。屋头木蓊蓊，砌下菊斑斑。

放此麋鹿心，鍊彼冰雪颜。今日复何日，驱驰未能闲。
寄题胡基仲故居
陆游（宋代）

忆昔公来一束书，萧然不复畜僮奴。
浮云每叹成苍狗，空谷谁能絷白驹？才气沙麈埋巨阙，文章林壑吼於菟。
旅坟三尺云门寺，又见离离长绿芜。
夏夜有作
朱淑真（宋代）

暑夕炎蒸著摸人，移床借月卧中庭。更深露下衣襟冷，梦到阳台不奈醒。
京师故僚以余退居近畿数赐存问因叙怀自感
宋庠（宋代）

多年京洛寓灵台，贪见三山缥帙开。
野鹤据轩真冒禄，跛{特帙换羊}生奥苦为灾。
茂陵养疾愔愔骨，庄室刳心寂寂灰。
南鄙孤城非灞岸，欲乘春气望瑶魁。
甲午秋作四绝题窗间 其四
刘宰（宋代）

联翩衔尾下深溪，又是当年竭泽时。玉烛均调何日是，舂陵三叹次山诗。
咏军山
蔡楠（宋代）

远岫回环碧四围，一峰清绝万峰低。浮云复作人间雨，天上长晴世不知。
卖拙歌
邓云霄（明代）

西园公，真奇绝，不愿乞巧偏乞拙。七夕铺张香粉筵，低头拜向天孙说。

天孙玉梭织七襄，霞丝虹线组天章。园公胸藏锦绣肠，天工人巧相低昂。

歌中丽藻驱韩柳，东坡辩舌钟王手。金石盈篇节奏鸣，龙蛇落纸纵横走。

人生最苦不知足，何须用拙为貂续。天孙无拙可与君，憨生有拙君不闻。

昔年怀宝骄白眼，此日索价高青云。园公问我拙数目，我拙三万六千斛。

一口一斛用未尽，到今堆积还充屋。包裹何曾藉智囊，收藏正合居愚谷。

我言拙状君莫笑，一个铁锤无孔窍。兀兀腾腾蠢性资，期期艾艾讷言辞。

无书徒鼓便便腹，失韵空吟浅浅诗。曾事支离称小友，更尊溟涬作严师。

吟诗作赋终何用，镇日推敲费拈弄。残稿宜将酒瓮覆，寄人莫倩椰瓢送。

壮年作宦少因依，晚岁回车失路归。本期击水鹏同运，岂料迎风鹢退飞。

归来偃卧长林下，夜逢醉尉还惊怕。如病如狂不自知，呼牛呼马从人骂。

自怜年纪未衰颓，何事冰心若冷灰。七日凭谁凿混沌，千金无药治痴呆。

怀藏此拙向谁卖，难折药资还酒债。卖货须寻识货人，一时惟有园公在。

五车载拙向园公，不须白镪兼青铜。将我一团真懵懂，换公一副绣心胸。

园公咄咄频摇手，君家奇拙兼百丑。君且怀藏自享用，更付子孙长世守。

园公乞拙只问天，如君人拙不值钱。君且为鸠我为鹊，有巢各自相安眠。

我闻园公言，自嗤还自疑。春蚕死茧里，织妇无完衣。

离离栎树荫百亩，斧斤不到凌云枝。世间拙处亦有用，园公园公，好听村婆说春梦。
芰荷香·倚晴空
赵以夫（宋代）

倚晴空。爱湖光潋滟，楼影青红。彩丝金黍，水边还又相逢。怀沙人问，二千年、犹带酸风。骚人洒墨香浓。幽情要眇，雅调惺松。天上菖蒲五色，倩掺掺素手，分入雕锺。新欢往恨，一时付与歌童。斜阳正好，且留连、休要匆匆。应须倒尽郫筒。归鞭笑指，月挂苍龙。
送云卿知卫州
司马光（宋代）

汗简成新令，褰帷刺剧州。
韦平家法在，邵杜治声优。
野竹交淇水，秋瓜蔓帝邱。
三年归奉计，肯顾石渠游。
雪夜
汪畹玉（清代）

地白天易晓，冻云时未去。绿窗一夜寒，青山渺何处。
浣溪沙·粉上依稀有泪痕
薛昭蕴（唐代）

粉上依稀有泪痕，郡庭花落欲黄昏，远情深恨与谁论？
记得去年寒食日，延秋门外卓金轮，日斜人散暗销魂。
咏蚊
范仲淹（宋代）

饱去樱桃重，饥来柳絮轻。
但知离此去，不用问前程。
长相思·云垂垂
佚名（宋代）

云垂垂。雨霏霏。只恐今年花事迟。不然孤负伊。燕飞飞。柳依依。有个人人倚翠扉。深攒双黛眉。
梅圣俞挽歌二首
司马光（宋代）

漆灯无复曙，柏径不知人。
南纪光华减，中朝后秀贫。
凄清千古韵，寂寞一丘尘。
异日昭亭下，方多沥酒人。
日重光行
杨维桢（元代）

日重光，今日西没，明日上榑桑。
日重光，日复日，上榑桑。
人长往，日返故室堂。
日重光，身后西目谁短长。
日重光，言果果，神伥伥。
王廷凭臻知庐州舒城县
杨亿（宋代）

颍水生贤自古奇，西游声价满京师。
梁园献赋天将雪，潘县临京鬓未丝。
南浦销魂分袂处，北堂献寿捧觞时。
到官卧治成高趣，终日清谈吏不欺。
仰首座求钝庵诗
陆游（宋代）

钝庵来问钝何如，真个能参钝也无？掘井及泉那用巧，磨砖作镜未为愚。
先师钵袋当传後，上座蒲团莫负渠。
我亦年来念休歇，约君同作钝工夫。
和司录行县道中偶风雨有感之作六首 其六
陈渊（宋代）

江山似为诗人设，风雨故应春日多。醉里吟哦聊自适，眼前开落莫谁何。
送蕴欢禅者西上
释重顯（宋代）

金阙路曾遥，行行值开泰。
石房云未闲，杳杳若相待。
高踪逾履冰，何人不倾盖。
早晚承帝恩，再卜林泉会。
予作花十二种多风势中有榴花题其卷首曰石醋醋骂座
徐渭（明代）

洛阳城中崔处士，花园麝起花妖至。封姨十八太颠狂，石家醋醋新高髻。

醋醋能娇百带牢，珊瑚枝上织鲛鮹。明珠似月摇难落，冰住黄鱼白鳔胶。

封姨身重不能斤，翻杯湿却石家裙。初来竞唱迎姨曲，转眼翻为骂座人。

朱唇粉晕山眉远，愁来皱断春蚕茧。石娘娇小不辞觞，夜深潮浅腮红软。

金铃不动仗崔徽，明岁冯他十八姨。借问当时诸女儿，可似此中数抹蓝燕脂。

噫吁嘻，胡蝶灰，黄蜂锥。封姨之风丰隆雷。问画图，有与无。

十八姨，胡为乎。高阳酒徒，燕市狗屠。耳热之后，秦筝呜呜。

明日重阳，无钱可沽。十八姨，胡为乎。十指握钩，五白呼卢。

夜叉子都，同醉一垆。十八姨，胡为乎。
古宴曲
于濆（唐代）

雉扇合蓬莱，朝车回紫陌。
重门集嘶马，言宴金张宅。
燕娥奉卮酒，低鬟若无力。
十户手胼胝，凤凰钗一只。
高楼齐下视，日照罗衣色。
笑指负薪人，不信生中国。
寄裴校书
羊士谔（唐代）

登高何处见琼枝，白露黄花自绕篱。

惟有楼中好山色，稻畦残水入秋池。
杭州祝涛头二首 其二
徐凝（唐代）

倒打钱塘郭，长驱白浪花。吞吴休得也，输却五千家。
再寄其子毅之
边贡（明代）

相寻空缱绻，相别太斯须。一去青门道，几回生绿芜。

文章传海内，消息阻天隅。岁晚登高忆，劳歌缺唾壶。
即事吟
邵雍（宋代）

生求媚于人，死求媚于鬼。
媚人幸富贵，媚鬼免罪戾。
生死虽殊途，人鬼岂异理。
哀哉过用心，妄意何时已。
题惠崇画扇六言二首 其二 秋水芦雁
贺铸（宋代）

塞南秋水陂塘，芦叶萧萧半黄。直北飞来鸿雁，端疑个是潇湘。
春日湖上
武衍（宋代）

船里歌声去复还，游人乐在酒杯间。
争如策蹇长堤上，细看南山与北山。
晚自神扶岩归新江口
区怀瑞（明代）

出谷未十里，乱流应几湾。暗泉纷咽石，斜日远衔山。

径仄疑无路，林深早闭关。如何幽赏客，松暝不知还。
赤松三咏·小桃源
姜特立（宋代）

四山古木老烟云，流水桃花几换春。
举世但夸羊化石，那知不有武陵人。
送朱炼师回仙居
李昱（明代）

峡山仙人之所居，山峰秀出金芙蕖。千寻岩上栖玄鹤，五色云中骑碧驴。

麻姑送酒应到汝，木客赋诗能起予。每闻花乳石林好，相寄休忘锦字书。
春日忆家大人都门
赵佩湘（清代）

翩然拜别黯消魂，廿载长怀抚育恩。客久转愁归里闬，梦长犹是恋晨昏。

自嗟今世非男子，欲问承欢仅弟昆。莫道人间生女好，牵衣情绪正难言。
石麟岩
凌义渠（明代）

山情屼屼来无已，陡见棱层又此岩。怪石乱垂愁割面，湿云低度欲蒸衫。

如麟堕地空凝想，有竹当楼且免芟。多少好峰藏不住，时穿片影入丛杉。
长相思
周邦彦（宋代）

沙棠舟。小棹游。池水澄澄人影浮。锦鳞迟上钩。

烟云愁。箫鼓休。再得来时已变秋。欲归须少留。
金陵杂兴二百首
苏泂（宋代）

谢公遗冢尚坡陀，丝竹中年好若何。
亦到旧时携妓处，野人行馌妇行歌。
送王冠卿罢郡归
王遂（宋代）

书生作县本非才，天遣仁侯特为来。
民志少伸缘假借，军谘无补愧招来。
五湖舟楫闻催具，千乘旌旗莫挽回。
若论亲民须是令，先当斥免谢天灾。
谢叶叔羽总领惠双淮白二首
杨万里（宋代）

宝奁寡贡笑权臣，筠掩分甘荷故人。
天下众鳞谁出右，淮南双玉忽尝新。
未知丙冗果何似，只恐子鱼无此珍。
敢遣腹腴劝年少，一杯端合寿吾亲。
惊雷歌
傅玄（魏晋）

惊雷奋兮震万里。威陵宇宙兮动四海。六合不维兮谁能理。
述怀
华岳（宋代）

我生不自觅冠裳，满目风波祗自伤。
楮券不堪供虏币，沙筹那自足军粮。
人情在我随多寡，世态从他自短长。
只告天公乞安乐，百年随分老农桑。
张鄂山将归四明维舟珠江同过石公精舍因次前韵送之二首 其一
陈恭尹（清代）

共向东林觅远师，柳塘春色日迟迟。帆过野浦人将别，路到玄亭客自奇。

茗宴已终谈未了，萍踪重会事难期。可能送子无新句，为语舟樯且勿移。
同万州相里殿丞游溪西山寺
赵抃（宋代）

使君呼客入山行，晓径前驱照彩旌。蛮女背樵岩侧避，野僧携彩马头迎。

千层云水迷三峡，一鬨人烟认百城。楼阁凭馀清我听，竹风萧瑟涧泉鸣。
次韵元舆言怀
郭祥正（宋代）

与君交臂每忘忧，用即三公尚黑头。美化流行非乳虎，新诗老重似雎鸠。

箧中玑贝方论价，江上田园未足求。信道斲轮真妙手，只惭缧绁玷英游。
好事近
赵善扛（宋代）

风动一川花，摇漾影迷红碧。人立杏花阴下，泛光风袭袭。

琼枝碧月互相辉，春容泫将夕。罗盖暗承花雾，渍鲛绡香湿。
中元谒陵三江以诗送次韵留别时连雨初霁
顾清（明代）

逗晚邻钟忽报晴，已𢬵三日踏泥行。攀髯空复随鹓侣，奏赋谁当拟墨卿。

红日仰瞻三殿夐，浮云莫遣四山生。奉辞却恐题诗误，把笔频教候启明。
澎湖杂咏 其十五
陈廷宪（清代）

近水生涯海当田，吐馀螺壳尚论钱。烧成不独涂墙好，还与舟人补漏船。
次韵答开祖
苏轼（宋代）

泪滴秋风不为麟，虚名何用实之宾。
烝豚未害为纯孝，狸首何之助故人。
好唤游湖缘路便，难邀入社为诗频。
知君颇有东山兴，喝石岩前自过春。
水调歌头·数月已办去
京镗（宋代）

数月已办去，今日始成行。天公怜我，特地趁晓作霜晴。万里奔驰为米，四载淹留为豆，自笑太劳生。父老漫遮道，抚字愧阳城。

君有命，难俟驾，合兼程。故山心切，猿鹤应是怨仍惊。多谢使华追路，不忍客亭分袂，已醉酒犹倾。莫久西南住，汉代急公卿。
偶吟三首 其一
何巩道（明代）

手扳杨柳望横波，目断横波奈若何。倚醉又寻沽酒店，罢吟空听打鱼歌。

桥头影对江心月，衣上香闻雨后荷。人寿百年驹过隙，可怜行乐尚蹉跎。
上安抚程给事十六韵
许及之（宋代）

台省仪型旧，垣扉宠渥新。词章关造化，论议蕴经伦。

去国悲风木，流年感隙尘。未教居鼎鼐，亦合上星辰。

何自占双使，从谁问大钧。熊湘辰告入，牛斗夜光陈。

礼乐须贤帅，湖山要主人。一言九重寤，八县十州春。

拾穗歌时熟，投醪味德醇。燕閒馀画戟，谈笑且纶巾。

早晚登黄阁，声猷动紫宸。有儒嗟濩落，无路话邅迍。

忆拜编书赐，祇怜负弩身。或疑千里马，曾遇九方歅。

北斗言瞻切，西山入梦频。登临冀轩豁，未敢叹轮囷。
贺新郎
汪莘（宋代）

晓趁西湖约。到湖头，烟消日出，波生雨脚。日挈白鱼携碧酒，要波诗人共酌。把楼上、珠帘卷却。坐对荷花三万朵，念西邻、未嫁肌如削。待折波，不堪著。
别来又见秋萧索。恨无由、将余风月，伴君云鹤。想见登山临水处，醉把茱萸槃礴。唱白雪、阳春新作。一自东篱人去後，算人间，黄菊空零落。叹作者，多命薄。
三海岩
欧信（明代）

提兵西驻访云岩，淑气浮光杳霭间。石乳滴泉和雾紫，山花飘锦点苔斑。

昔年题壁人何在，今日诗成客醉还。惟有赤忠思报国，喜将英气寓灵山。
入塞曲
顾珵美（清代）

鼓角归榆塞，三军猎骑收。关前疏勒酒，马上月支头。

露布飞金阙，云麾转白沟。君恩怜百战，中道敕封侯。
太宁郡夫人张氏挽词二首
杨万里（宋代）

盖世金瓯谱，傅家众笏囊。
槁砧八叶相，桂子一枝香。
葱岭参西学，兰陔揜北堂。
能诗饱经史，个是女班杨。
小金山
胡朝颍（宋代）

天光云影碧相涵，百顷玻璃一望间。
绿水绕门迷客渡，白云终日伴僧闲。
疏钟破晓潜虬动，老木成阴倦鸟还。
唤取送陀靡石壁，为渠题作小金山。
墨梅寄因上人 其二
宋无（元代）

梦觉霜林堕月，眼明野水浮枝。横玉不吹春去，断缣閒写相思。
春日纪游
夏鍭（明代）

笑逐邻翁乞午觞，酒阑随意散林塘。双禽自睡青苔巷，一杖惊飞翠竹墙。

雨过乍如潘岳圃，花开仍似杜陵庄。春风旁舍悭行乐，何用天涯忆故乡。
晚楼凝思
张玉娘（宋代）

鸳鸯绣罢阁新愁，独抱云和散画楼。风竹入弦归别调，湘帘捲月笑银钩。

行天雁向寒烟没，倚槛人将清泪流。自是病多松宝钏，不因宋玉故悲秋。
闻歌
李商隐（唐代）

敛笑凝眸意欲歌，高云不动碧嵯峨。铜台罢望归何处，

玉辇忘嵯事几多。青冢路边南雁尽，细腰宫里北人过。

此声肠断非今日，香灺灯光奈尔何。
满江红·点火樱桃
辛弃疾（宋代）

点火樱桃，照一架、荼蘼如雪。春正好，见龙孙穿破，紫苔苍壁。乳燕引雏飞力弱，流莺唤友娇声怯。问春归、不肯带愁归，肠千结。
层楼望，春山叠；家何在？烟波隔。把古今遗恨，向他谁说？蝴蝶不传千里梦，子规叫断三更月。听声声、枕上劝人归，归难得。
酬别襄阳诗僧少微（诗中答上人归梦之意）
皎然（唐代）

证心何有梦，示说梦归频。文字赍秦本，诗骚学楚人。

兰开衣上色，柳向手中春。别后须相见，浮云是我身。
度钻天坡感怀四绝 其二
胡直（明代）

六合同一色，二仪混莫分。何处瞻亲舍，茫茫尽白云。
和原甫盆池种蒲莲畜小鱼
韩维（宋代）

江湖岂非壮，浩荡不可寻。
安知一斛水，坐得万里心。
植蒲翠节一，种莲柴实沉。
群鱼不盈寸，泳浅安其深。
主人乐幽事，清兴生中林。
独观物性得，鹏海均牛涔。
偶成
曹彦约（宋代）

桃红柳绿簇春华，燕语莺啼尽日嘉。
谁信声声沂水咏，又知处处杏支家。
题刘君济青山白云图
张以宁（明代）

野性夙所忻，青山无垢氛。落花一夜雨，幽树满川云。

鹿迹闲行见，松香独坐闻。殷勤招白鹤，予亦离人群。
巫峡
王安石（宋代）

神女音容讵可求，青山回抱楚宫楼。
朝朝暮暮空云雨，不尽襄王万古愁。
留别冯少洲进士
卢楠（明代）

春风吹绿雪，湖水生微波。与君上河梁，携手哀情多。

此时客意难举觞，道傍杨柳郁金黄。欲折一枝留郢客，柔丝冉冉断君肠。

断君肠，劳君顾，离思𦕈𦕈青山暮。青山暮兮伤我心，我车南还执子衿。

赠尔愧无英琼瑶，倚马聊为梁父吟。
送刘仲高提刑受代赴行朝
李纲（宋代）

绣衣将命七闽中，揽辔褰帏迈古风。怀抱坦然推厚德，平反多处剩阴功。

却持汉节朝天陛，未许瓯民借寇公。簪笔行趋青琐闼，携家去指水晶宫。

风吹烟浪莼鲈熟，日照霜林橘柚红。若到东吴见知旧，为言多病一衰翁。
渭北即事书呈太素
田锡（宋代）

渭北居来似塞垣，三逢尧历度寒暄。
家贫老幼思归国，性僻交朋少及门。
天暖忆游沙苑寺，雪中会过洛河村。
流年又日重阳节，赏菊论诗酒一樽。
先蚕六首 其四 酌献用《美安》。
郊庙朝会歌辞（宋代）

夐哉圣神，成功微妙。乃兖乃裳，以供郊庙。百末旨酒，嘉觞自炤。

灵徕宴飨，不嚬以笑。
题负薪图
薛瑄（明代）

自古诗人咏伐檀，山中不道负薪难。到家远近何须问，行过溪桥路已宽。
东方半明
韩愈（唐代）

东方半明大星没，独有太白配残月。嗟尔残月勿相疑，

同光共影须臾期。残月晖晖，太白睒睒。

鸡三号，更五点。
是日因游春谷园池复以所分题五平韵赋六言五首 其五
周密（宋代）

踏踏曳东郭履，行行诵北山移。闲望白云心远，细寻芳草归迟。
别同志
郑谷（唐代）

所立共寒苦，平生同与游。相看临远水，独自上孤舟。

天淡沧浪晚，风悲兰杜秋。前程吟此景，为子上高楼。
夕日操
王令（宋代）

我尽日乃倾，独何求於尔星。
煜煜夕日，不尚有朝。
皦皦君子，去谁繇招。
死如可从，生百不聊。
江行春暮
李元圭（元代）

江岸蔷薇也自红，可怜夜雨落花丛。不如燕子知人意，个个飞来近短篷。
希年初度老友王希宣扁舟远访夙谊甚厚贶以十
牟巘五（宋代）

人生百年内，荣华仅少选。
何似鸡黍约，岁晚长相见。
贺菊人太史
俞耀（清代）

蹀躞青骢下九垓，雕鞍香踏软红来。筵张玳瑁调金鼎，笔架珊瑚咏玉台。

萱草岁寒凌雪健，杏花春暖向阳开。于今《雅》《颂》承平日，眠底纵横见此才。
题大着肚并引 其一
周紫芝（宋代）

平生颇笑王会稽，坦腹惊动郗家儿。暮年羞涩为怀祖，计较毫家如儿痴。

嵚𡼭更诮周郎鄙，自说空洞终何为。达人大观无不可，无盐未必非西施。

了知倚杖清言者，外示夷旷中难窥。不如此老身如寄，万事模棱真得计。

掉臂行歌眼看天，拥膝长吟腹垂地。羞遣家奴捧玉环，肯为门生作经笥。

白肥如瓠君莫轻，终年贮酒真酒罂。结喉道士倘复见，敢托石鼎讥彭亨。